Kiribati

**Republika Kiribati** je ostrvska država u središnjem dijelu Tihog okeana. Sastoji se od 33 atola koji se prostiru na oko 3,5 miliona km2 morske površine oko ekvatora. Ostrvske skupine raspoređene po ovom području su: Gilbert, Phoenix i Line. Kiribati su nezavisni od Ujedinjenog Kraljevstva od 1979. Obuhvataju 717 km2 i broje oko 100.798 stanovnika. Glavni grad je Južna Tarawa, dok je zvanični administrativni centar Bairiki. Službeni jezici su engleski i gilbertski jezik.

## Historija 
Prvi austronezijski putnici stigli su na Gilbertova ostrva još 3000. p.n.e., ali ova ostrva nisu bila gusto naseljena sve do 200. n.e. od strane Mikronežana. Oko 1300, Samoanci i Tonganci napali su južna Gilbertova ostrva, tada poznata kao Tungaru, donoseći sa sobom polinezijske kulturne elemente. Kasniji dolasci stanovnika Fidžija doveli su melanezijske elemente na Gilbertova ostrva, a opsežni mješoviti brakovi između Mikronezijanaca, Polinezijaca i Melanezijaca doveli su do stvaranja onoga što će postati Gilberteška kulturna tradicija do trenutka kada su Evropljani uočili ostrva 1600-ih. Ostrva Feniks i ostrva Line su posjećivali različiti melanezijski i polinezijski narodi, ali njihova izolacija i nedostatak prirodnih resursa značili su da dugoročna naseljavanja nisu bila moguća. Obje ostrvske grupacije bile su nenaseljene u vrijeme evropskog kontakta. Ujedinjeno Kraljevstvo je 1892. proglasilo protektorat nad Gilbertovim i obližnjim ostrvima Ellice, u pokušaju da blokira rastući uticaj SAD-a. Ostrvo Banaba bogato fosfatima pripojeno je protektoratu 1900. Godine 1916. protektorat je postao kolonija, a neka ostrva Line pripojena su 1916. i 1919, a konačna su pripojena 1972. Tokom Drugog svjetskog rata, ostrva su okupirale japanske snage, ali je okupacija prekinuta američkim amfibijskim napadima. Ostrva Ellice postala su vlastita kolonija 1974. i preimenovana su u Tuvalu. Gilbertova ostrva su postala potpuno samoupravna 1977. i neovisna 1979. pod novim imenom Kiribati. Sjedinjene Američke Države su se odrekle svih prava na slabo naseljena ostrva Phoenix i Line u sporazumu o prijateljstvu iz 1979.

## Kultura 
Tradicionalni plesovi Kiribata su jedinstven oblik umjetničkog izražavanja. Pokreti stopala, ruku i cijelog tijela imitiraju kretanje fregatnih ptica dok hodaju i lete. Kostimi za ples su napravljeni od domaćih, ručno rađenih materijala. Fregate simboliziraju mnoge važne stvari u tradicionalnom životnom kontekstu Kiribata. Omogućavaju prirodnu navigaciju ribarima dok su izgubljeni na moru, pružaju informacije o vremenskim prilikama, a također predstavljaju mir i harmoniju. Osmjehivanje tokom plesa se općenito smatra vulgarnim u kiribatskom plesu. Razlog tome je porijeklo ove umjetnosti, koja ne služi samo kao oblik zabave i razonode, već kao forma pripovijedanja i prikazivanja vještine tradicionalnih plesača. Iako su dosta različiti, svaki od ovih plesova dijeli zajednički motiv oponašanja pokreta fregate koja je prikazana na državnoj zastavi Kiribata. Ograničeni utjecaj drugih kultura širom svijeta dovelo je do toga da se mnogi književni i umjetnički radovi uveliko oslanjaju na drevne i tradicionalne ideje. Ručno izrađeni predmeti obično se prave od domaćih materijala, poput trske i drugih trava kojim se može plesti. Ovi predmeti prvenstveno služe svakodnevnoj svrsi, a to su uglavnom sandale i korpe. Ove vrste rukotvorina obično se prodaju turistima kao suveniri, što je jedan od glavnih doprinosa razvoju ekonomije.

Narod Kiribata je ostao konzervativan i otporan na promjene, gdje ​​veze sa porodicom i zemljom ostaju snažne. Izgradnja i utrke kanuima su uobičajeni tipovi zabave. Odbojka i fudbal su najpopularniji sportovi među lokalcima. Stanovništvo je pretežno Mikronezijsko, a više od polovine stanovnika su katolici. Ostatak čine kiribatski protestanti, kao i manjine mormonskih i bahaističkih sljedbenika. Već dugi niz godina stanovništvo većine otoka migrira u urbane centre Južne Tarawe, gdje za sada živi više od dvije petine stanovništva.

### Muzika 
Narodna muzika na Kiribatima se uglavnom zasniva na pjevanju ili drugim oblicima vokalizacije, uglavnom uz pratnju udaraljki. Javne nastupe na modernom Kiribatiju obično izvodi "sjedeći hor", uz pratnju gitare. Međutim, tokom formalnih izvedbi stojnog plesa (Te Kaimatoa) ili plesa bokovima (Te Buki), drvena kutija se obično koristi kao udaraljkaški instrument. Ova kutija je konstruirana tako da daje šuplji i odjekujući ton kada je istovremeno udari hor muškaraca koji sjede oko nje. Tradicionalne pjesme su često ljubavne, ali postoje i takmičarske, vjerske, dječje, patriotske, te ratne i svadbene pjesme. Izvode se i plesovi sa štapovima koji na sebi svojstven način pričaju legende i poluhistorijske priče. Ovi plesovi sa štapovima ili "tirere" izvode se tokom velikih festivala. 

## Reference 
## Vanjski linkovi 
* Kiribati  na CIA World Factbook

*
Kategorija:Države svijeta
Kategorija:Ostrvske države
Kategorija:Države u Okeaniji